《九日同黄宏公游古城山》
宋代·于石

信步攀跻感旧游，寒烟衰草思悠悠。
西风白发空惊老，晚节黄花独耐秋。
宇宙几人欢喜饮，江山一片古今愁。
渊明三迳今犹在，自笑不如归去休。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。